Matakala, Litiya (2009-03)
AFRIKAANSE OPSOMMING: Die onbestendigheid van pryse en die groot mate van afhanklikheid van ingevoerde petroleumbrandstof het die Zambiese regering aangespoor om ondersoek in te stel na hernubare brandstof as deel van 'n energiediversifiseringsprogram. In die lig van die groeiende globale belangstelling in biobrandstof as vervoerbrandstof, beplan die Zambiese regering om bioetanol en biodiesel as hernubare brandstof in die vervoersektor te begin gebruik. Al lyk dit prakties uitvoerbaar om sowel die voerstof as die biobrandstof te vervaardig om in die plaaslike aanvraag te voorsien, is 'n reguleringsraamwerk en ondersteuningsmeganismes vir die industrie nog nie geskep nie. 'n Menigte rolspelers, netwerke en instellings, wat almal verskillende en belangrike rolle speel, sal betrokke wees by die beleidsformulering en reguleringsraamwerk. Om die uiteenlopende belange van al die betrokke partye in ag te neem is 'n ingewikkelde proses wat sal vereis dat 'n uitvoerige analise gemaak word van landbou-, omgewings-, energie-, sosio-ekonomiese en belastingbeleidsrigtings. Die doelwit van hierdie studie is om 'n bydrae te lewer tot die formuleringsproses van die biobrandstofbeleid in Zambie. Dit analiseer die biobrandstofbeleid van die vooraanstaande lande wat biobrandstof vervaardig, en identifiseer aspekte wat die Zambiese regering in sy beleid behoort in te sluit om 'n lewensvatbare biobrandstofindustrie te verseker. Die biobrandstofbeleid van Brasilie, Duitsland en die Verenigde State van Amerika (VSA) is geanaliseer met behulp van uitvoerige gevallestudies en 'n grondige literatuurstudie. Verder plaas 'n noukeurige analise van die Zambiese landbousektor en die aanvraag na petroleumbrandstof die potensiele aanvraag en uitdagings wat waarskynlik hanteer sal meet word in konteks. Deur insig te verkry in die geskiedenis en ontwikkeling van biobrandstof in die lande waar die gevallestudies gedoen is, kon die beste gebruike, moontlike probleme, nuwe beleidsrigtings en ondersteuningsmeganismes in die bedryf geidentifiseer word om die beleid in Zambie te help formuleer. Dit bied nie slegs waardevolle insig en leergeleenthede nie, maar verseker ook dat tyd en hulpbronne nie vermors word deur die wiel van voor af uit te vind nie. Die vergelykende analise van die beleidsrigtings en ondersteuningsmeganismes in die drie lande waar die gevallestudies gedoen is, het getoon dat 'n duidelik geformuleerde beleidsdoelwit, ondersteuning van die regering in die vorm van subsidies, die algemene betrokkenheid van belanghebbendes en die regulering van die industrie alles 'n uiters belangrike rol gespeel het in die ontwikkeling van hierdie industrie. Die mate waarin al hierdie faktore die industrie in Brasilie, Duitsland en die VSA help vorm het, het egter gewissel en was nooit staties nie. Lande pas voortdurend hulle beleid en ondersteuningsmeganismes aan by omgewings-, energie- en ekonomiese toestande.
Please refer to this item in SUNScholar by using the following persistent URL: http://hdl.handle.net/10019.1/5748
Download PDF (20.24Mb)